Sukladno odredbama članka 55. stavak 1. alineja 2. i odredbi članka 190. stavak 1. alineja 4. Statuta I.gimnazije Osijek ( u daljnjem tekstu: Škola), a u svezi s odredbama članka 33. Zakona o ograničavanju uporabe duhanskih proizvoda ( „Narodne novine“broj, 125/08.i 94/13.) i člankom 2. stavkom 2. Pravilnika o načinu provođenja aktivnosti u školskim ustanovama na promicanju spoznaje o štetnosti uporabe duhanskih proizvoda za zdravlje („Narodne novine“ broj, 176/03.) Školski odbor I.gimnazije Osijek na 8. sjednici održanoj nadnevka 7. veljače 2014.godine donio je

**P R A V I L N I K**

**O PROMICANJU SPOZNAJE O ŠTETNOSTI UPORABE**

**DUHANSKIH PROIZVODA NA ZDRAVLJE**

1. **OPĆE ODREDBE**

Članak 1.

Pravilnikom o promicanju spoznaje o štetnosti uporabe duhanskih proizvoda na zdravlje ( u daljnjem tekstu: Pravilnik) uređuje se:

* predlaganje provedbenih aktivnosti kojima je cilj smanjenje uporabe duhanskih proizvoda i usvajanje zdravijeg i kvalitetnijeg života bez pušenja,
* organiziranje programa odvikavanja od pušenja čiji je cilj promicanje nepušenja kao zdravog načina života,
* poduzimanje drugih aktivnosti od značenja za zaštitu zdravlja mladeži od štetnih utjecaja pušenja duhana i duhanskih proizvoda,
* osnivanje povjerenstva za borbu protiv pušenja i
* nadzor nad provođenjem zabrane pušenja.

Članak 2.

Odredbe ovoga Pravilnika odnose se ne tijela Škole, radnike i učenike Škole.

Članak 3.

Pod pojmom duhanski proizvodi smatraju se proizvodi koji sadrže duhan, koji može biti genetski modificiran ili ne, a služi pušenju, šmrkanju, sisanju ili žvakanju.

Pušenje duhanskih proizvoda je uporaba duhanskih ili ostalih proizvoda („biljnih pušilica“) na način da se udiše dim nastao njihovim izgaranjem.

Članak 4.

Zabranjeno je pušenje u svim zatvorenim prostorijama Škole i prostoru školskoga dvorišta.

Članak 5.

Oznake o zabrani pušenja trebaju biti istaknute na vidnim mjestima u Školi u skladu s člankom 4. ovoga Pravilnika.

Članak 6.

Odredbe ovoga Pravilnika o apsolutnoj zabrani pušenja u unutarnjem i vanjskom prostoru Škole koji je funkcionalni dio prostora Škole, obvezni su se pridržavati svi radnici Škole, učenici, roditelji i treće osobe kada se nalaze u prostorijama Škole i školskom dvorištu.

Članak 7.

Promicanje spoznaje o štetnosti uporabe duhanskih proizvoda provodi se sustavno i permanentno, ponajprije u Školi, a prema potrebi i izvan Škole.

Škola je obvezna promicati spoznaje o štetnosti uporabe duhanskih proizvoda za zdravlje u svim razrednim odjelima, te u svim aktivnostima redovitoga obrazovanja.

Članak 8.

U provođenju odredaba ovoga Pravilnika Škola surađuje s roditeljima, skrbnicima i mjerodavnim čimbenicima društvene zajednice.

1. **PROVEDBENE AKTIVNOSTI KOJIMA JE CILJ SMANJENJE UPORABE DUHANSKIH PROIZVODA I USVAJANJE ZDRAVIJEG I KVALITETNIJEG ŽIVOTA BEZ PUŠENJA**

Članak 9.

U okviru provođenja aktivnosti kojima je cilj smanjenje uporabe duhanskih proizvoda i usvajanje zdravijeg i kvalitetnijeg života bez pušenja tijela Škole, nastavnici i stručni suradnici trebaju:

* odgajati učenike tako da izgrade negativan odnos prema uporabi duhanskih proizvoda,
* promicati tjelesno, duhovno i socijalno značenje zdravlja,
* promicati usvajanje zdravih životnih navika u radu i ponašanju,
* poticati učenike na razmišljanje i prihvaćanje pozitivnih životnih vrijednosti,
* poticati učenike u pronalaženju zadovoljstva u radu i raznolikim školskim aktivnostima,
* pomagati roditeljima i skrbnicima u ispravnom odgoju učenika,
* upoznavati učenike i roditelje s propisima koji se odnose na ofraničenja uporabe duhanskih proizvoda,
* skrbiti o unapređivanju zdravlja učenika,
* surađivati s ustanovama socijalne skrbi, zdravstvenim ustanovama i drugim odgovarajućim ustanovama, udrugama i tijelima.

Članak 10.

Uz aktivnosti iz članka 9. ovoga pravilnika Škola će provoditi i druge aktivnosti za smanjenje uporabe duhanskih proizvoda i usvajanje zdravijeg i kvalitetnijeg života bez pušenja, poglavito na satovima razredne zajednice i tribinama, a u zavisnosti od novih znanstvenih i stručnih dostignuća, te financijskih i organizacijskih mogućnosti.

1. **PROGRAMI ODVIKAVANJA OD PUŠENJA TE PREDLAGANJE I ORGANIZIRANJE IZDAVANJA PUBLIKACIJA ČIJI JE CILJ PROMICANJE NEPUŠENJA KAO ZDRAVOG NAČINA ŽIVOTA**

Članak 11.

Programi odvikavanja od pušenja čiji je cilj promicanje nepušenja kao zdravog načina života provode se u okviru nastave i izvannastavnih aktivnosti.

Programi iz stavka 1. ovoga članka obuhvaćaju:

* programe za učenike,
* programe za nastavnike i stručne suradnike,
* programe za roditelje.

Članak 12.

Programima iz članka 11. ovoga Pravilnika utvrđuju se sadržaji, oblici izvođenja programa, trajanje programa, te kadrovski, prostorni i drugi uvjeti.

Programi iz članka 11. ovoga Pravilnika donose se:

* u svezi s upoznavanjem učenika sa štetnostima i rizicima uporabe duhanskih proizvoda,
* u svezi s organiziranjem slobodnoga vremena učenika,
* u svezi s uključivanjem učenika u kulturno-umjetničke i športske aktivnosti,
* u svezi s sudjelovanjem učenika u školskim i izvanškolskim natjecanjima,
* u svezi s izradom zajedničkih projekata učenika, nastavnika i stručnih suradnika,
* u svezi s organiziranjem izleta i odlascima u prirodu,
* u svezi s odvikavanjem od uporabe duhanskih proizvoda,
* u svezi s promicanjem uspješnoga roditeljstva,
* u svezi s osposobljavanjem nastavnika i stručnih suradnika za učinkovito promicanje spoznaje o štetnosti uporabe duhanskih proizvoda.

Članak 13.

Programi iz članka 11. i 12. ovoga Pravilnika sastavni su dio Godišnjega plana i programa rada Škole.

Članak 14.

U provođenju aktivnosti iz članka 9. i izvođenju programa iz članka 11. i 12. ovoga Pravilnika Škola će omogućiti učenicima korištenje školskoga prostora i opreme u slobodnom vremenu.

Članak 15.

Kod izdavanja školskih glasila i drugih tiskovina urednik je dužan osigurati djelomičnu zastupljenost sadržaja koji se odnose na promicanje neuporabe duhanskih prerađevina.

Članak 16.

Pisane obavijesti, informacije, letke, plakate i sl. kojima se promiče neuporaba duhanskih prerađevina treba istaknuti na vidljivim mjestima u Školi.

1. **POVJERENSTVO ZA BORBU PROTIV PUŠENJA**

Članak 17.

U Školi je osnovano povjerenstvo za borbu protiv pušenja ( u daljnjem tekstu: povjerenstvo).

Povjerenstvo ima tri člana. Članove povjerenstva imenuje ravnatelj iz reda:

* nastavnika,
* stručnih suradnika
* roditelja.

Članovi povjerenstva imenuju se na vrijeme od tri godine i mogu biti ponovno imenovani.

Članovi povjerenstva između sebe biraju predsjednika povjerenstva.

Ako članovi ne uspiju imenovati predsjednika povjerenstva, predsjednika imenuje ravnatelj.

Članak 18.

Povjerenstvo:

* prati pojavnost pušenja u Školi, proučava i promiče nepušenje kao zdrav način života i rada,
* prati ostvarivanje aktivnosti iz članka 9. ovoga Pravilnika i izvođenje programa iz članka 11. i 12. ovoga Pravilnika.
* daje školskim tijelima, nastavnicima i stručnim suradnicima prijedloge i mišljenja u svezi s uočenim problemima pušenja,
* predlaže programe i aktivnosti odvikavanja učenika i radnika Škole od pušenja,
* predlaže nabavu primjerenih sredstava i opreme,
* predlaže izdavanje prigodnih publikacija u svezi s promicanjem nepušenja.

Članak 19.

Povjerenstvo radi na sjednicama. Sjednice saziva i predsjedava im predsjednik povjerenstva.

Na sjednicama povjerenstva vodi se zapisnik.

Zapisnik vodi jedan od članova povjerenstva ili druga osoba koju za to ovlasti predsjednik.

Zapisnik potpisuju predsjednik i zapisničar.

Na rad povjerenstva odgovarajuće se primjenjuju odredbe Poslovnika o radu školskih vijeća.

Članak 20.

Prijedloge i mišljenje povjerenstvo može dati samo kada radi u punom sastavu.

O davanju prijedloga i mišljenja iz stavka 1. ovoga članka članovi Povjerenstva odlučuju većinom glasova.

Članak 21.

U radu Povjerenstva prema pozivu predsjednika sudjeluju i druge osobe koje svojom stručnošću i iskustvom mogu pomoći Povjerenstvu u obavljanju poslova za koje je osnovano.

1. **FINANCIJSKA SREDSTVA ZA PROVOĐENJE ODREDABA OVOGA PRAVILNIKA**

Članak 22.

Aktivnosti iz članka 9. ovoga Pravilnika Škola će provoditi i programe iz članaka 11. i 12. ovoga Pravilnika izvoditi u skladu s financijskim sredstvima dobivenim iz Državnoga proračuna Republike Hrvatske.

Popis aktivnosti i programa iz stavka 1. ovoga članka, te sredstva potrebna za njihovu realizaciju Škola će ugraditi u prijedlog Financijskoga plana.

1. **NADZOR NAD PROVOĐENJEM ZABRANE PUŠENJA**

Članak 23.

Ravnatelj Škole je odgovorna osoba za provedbu apsolutne zabrane pušenja u Školi.

Članak 24.

Novčanom kaznom od 30.000,00 do 150.000,00 kuna kaznit će se za prekršaj Škola ako:

* ne osigura poštivanje zabrane pušenja u zatvorenom javnom prostoru u smislu članka 13. stavak 1. i 2. Zakona o ograničavanju uporabe duhanskih proizvoda i članka 4. i 6. ovoga Pravilnika.

Novčanom kaznom od 5.000,00 do 15.000,00 kuna kaznit će se za prekršaj iz stavka 1. ovoga članka i ravnatelj Škole kao odgovorna osoba u Školi.

Članak 25.

Nadzor nad provedbom zabrane pušenja u Školi obavljaju prosvjetni inspektori, sanitarni inspektori, zdravstveni inspektori, inspektori rada i gospodarski inspektori Državnoga inspektorata.

Članak 26.

Novčanom kaznom u iznosu od 1.000,00 kuna inspektor iz članka 25. ovoga Pravilnika kaznit će na mjestu izvršenja za prekršaj osobu:

* koja je zatečena da puši u prostorima Škole i školskom dvorištu.
1. **PRIJELAZNE I ZAVRŠNE ODREDBE**

Članak 27.

Ovaj Pravilnik stupa na snagu osmog dana od dana objave na oglasnoj ploči Škole.

Članak 28.

Ovaj Pravilnik objavljen je na oglasnoj ploči I.gimnazije Osijek nadnevka 17. veljače 2014. godine, a stupa na snagu 25. veljače 2014. godine.

KLASA: 003-05/14-01/1

URBROJ: 2158-37-01-14-1

Osijek, 7. veljače 2014.

Predsjednik

Školskoga odbora

I.gimnazije Osijek

Amir Begić, prof.